Captain Josephine Okwuekeleke Tolefe tí a bí ní ọjọ́ karùn-ún oṣù kejì ọdún 1931 jẹ́ ọmọ bíbí orílẹ̀-èdè Nàìjíríà àti òṣìṣẹ́bìnrin àkọ́kọ́ tí a fún láṣẹ láti jẹ́ adarí àti ọ̀gágun kejì nínú ẹgbẹ́ ìgbìmọ̀ ológun ilẹ̀ Nàìjíríà. Ọjọ́ karùn-ún oṣù kejì ọdún 1931 ni a bí Josephine ní Ogwashi-Uku tó wà ní apá Gúúsù Aniocha ní ìpínlẹ̀ Delta. Ó ṣe ìdánwò fún ìwé-ẹ̀rí ti University of Cambridge ní ọdún 1950. Lẹ́yìn náà ni ó lọ sí ilé-ìwé àwọn agbẹ̀bí Midwives Training College, High Coombe ní Surrey ní United Kingdom. Ó sì jáde ní ilé-ìwé náà bí Nọ́ọ̀sì tí ó forúkọ sílẹ̀ tí ó wà lábẹ́ General Nursing Council fún England àti Wales ní oṣù kẹjọ ọdún 1956. Central Midwives Board of England sì gbà á wọlé láti ṣiṣẹ́ ní ọjọ́ kọkànlélọ́gbọ̀n oṣù kejìlá ọdún 1961. Josephine jẹ́ nọ́ọ̀sì akọ́ṣẹ́mọṣẹ́ àmọ́ ó pinnu láti dára pọ̀ mọ́ ìgbìmọ̀ ológun ti ilẹ̀ Nàìjíríà nítorí ìfẹ́ tó ní sì àwọn obìnrin tí ó wà lára ìgbìmọ̀ ológun ilẹ̀ Britain àti pé ó wùn ún láti jà fún orílẹ̀-èdè rẹ̀.